लिवर दुरुस्त रखे, पाचन सही कर कब्ज न होने दे, खून की कमी दूर करे
आज एक ऐसे फल के बारे में बता रहे हैं जो धीरे धीरे गुमनामी के अंधेरे में जा रहा है। गुणों से भरपूर इस देसी फल को बड़हल कहते हैं। आज भी बारिश के मौसम में यह फल अपनी झलक दिखाता है। औषधीय गुणों से भरपूर बड़हल लिवर के लिए बेहद फायदेमंद है। बड़हल पेट साफ रखता और शरीर की ताकत बढ़ाता है।
आज एक ऐसे फल के बारे में बता रहे हैं जो धीरे धीरे गुमनामी के अंधेरे में जा रहा है। गुणों से भरपूर इस देसी फल को बड़हल कहते हैं। आज भी बारिश के मौसम में यह फल अपनी झलक दिखाता है।
औषधीय गुणों से भरपूर बड़हल लिवर के लिए बेहद फायदेमंद है। बड़हल पेट साफ रखता और शरीर की ताकत बढ़ाता है। बेडौल आकार का बड़हल कटहल की फैमिली से आता है। लेकिन इसका स्वाद खट्टा और मीठा होता है। आयुर्वेदाचार्य डॉ आर. पी पराशर से जानते हैं बड़हल के फायदे और नुकसान।
आयुर्वेद में बड़हल की अहमियत 
डॉ. पराशर कहते हैं कि रिसर्च से पता चला है कि बड़हल का फल कड़वा, मधुर, अम्ल, उष्ण, गुरु और वातनाशक होता है। यह कफनाशक भी है और शरीर की गर्मी को भी दूर करता है। ताजा फल लिवर के लिए ताजगी का काम करता है और फल के बीज पेट के लिए मुफीद हैं।
लिवर का रखे ख्याल 
लिवर के लिए बड़हल से बेहतर कोई फल नहीं है। बड़हल में एंटीइंफ्लेमेटरी और एंटी बैक्टीरियल गुण पाए जाते हैं जो लिवर के लिए फायदेमंद हैंं। रोजाना बड़हल खाने से लिवर से जुड़ी बीमारियों का खतरा कम होता है।
डाइजेशन दुरूस्त रखे 
बड़हल का फल पाचन सही रखता है। बड़हल के बीजों को सुखाकर इसका पाउडर बनाएं और अपच की समस्या होने पर इस पाउडर का इस्तेमाल करें। घरेलू इलाज के लिए पाउडर को स्टोर भी कर सकते हैं। कब्ज से परेशान हैं तो सीधे बड़हल खा भी सकते हैं क्योंकि इसमें फाइबर भरपूर मात्रा में पाया जाता है जो कब्ज से छुटकारा दिलाता है।
न्यूट्रीशन से भरपूर बड़हल 
स्ट्रेस कम करे 
बड़हल को रोजाना डाइट में शामिल करके दिमागी तनाव और स्ट्रेस लेवल को कम किया जा सकता है। इसमें मौजूद पोषक तत्व ब्लड सर्कुलेशन बैलेंस करके टेंशन फ्री रखते हैं।
आंखों की रोशनी में इजाफा करे 
विटामिन ए से भरपूर बड़हल का फल आंखों की रोशनी तेज करने में सहायक होता है। विटामिन ए आंखों के स्वास्थ्य के लिए सबसे महत्वपूर्ण पोषक तत्वों में से एक है। विटामिन ए से भरपूर डाइट रतौंधी जैसी बीमारी को दूर रखने में भी मदद कर सकती है।
खबर में आगे बढ़ने से पहले पोल के माध्यम से अपनी राय देते चलें...
खून की कमी दूर करे 
बड़हल में मौजूद आयरन और अन्य पोषक तत्व शरीर में हीमोग्लोबिन की कमी को पूरा करने में बेहद कारगर माने जाते हैं। रोजाना बड़हल खाया जाए तो शरीर में खून की कमी से होने वाली बीमारी एनीमिया से भी बचा जा सकता है। इसमें मौजूद पोषक तत्व खून को साफ करने का काम भी करते हैं।
बढ़ती उम्र का असर चेहरे पर न आने दे
एंटी ऑक्सीडेंट गुणों से भरपूर होने की वजह से बड़हल का फल त्वचा को झुर्रियों से बचाने में मदद करता है। यह त्वचा के घाव, स्किन एजिंग जैसी समस्याओं से निजात दिलाने में मददगार है। एजिंग के संकेतों को कम करके ग्लोइंग स्किन देता है। इसके पेड़ की छाल को सुखाकर पाउडर बना लें और इसे घाव में लगाने से घाव जल्दी ठीक हो जाता है।
बालों को रेशमी बनाए
बड़हल का फल बालों के लिए बेहद फायदेमंद है। इसमें विटामिन ए और सी की प्रचुर मात्रा होती है। ये विटामिन्स बालों के लिए टॉनिक का काम करते हैं। विटामिन ए और सी की प्रचुर मात्रा वाले बड़हल का इस्तेमाल करने से बेरौनक और फीके पड़ गए बालों में जान आ जाती है। बाल मजबूत और घने होते हैं।
बड़हल की तासीर 
आयुर्वेद के मुताबिक कच्चा बड़हल शरीर के लिए गर्म माना जाता है और पका हुआ बड़हल शरीर के लिए ठंडा। बड़हल वात और पित्त को खत्म करता है, कफ को बढ़ाता है, पाचनशक्ति और शरीर में वीर्य को बढ़ाता है।
बड़हल की चटनी, अचार, खटाई और सिरका 
बड़हल को कच्चा खाया जाता है, लेकिन इसकी सब्जी भी बनाई जा सकती है। बड़हल की चटनी बहुत टेस्टी होती है। कुछ जगह इसका अचार भी डालते हैं। जो कई सालों तक खराब नहीं होता है। गांवो में इसका सिरका भी तैयार कर लिया जाता है। बड़हल को अगर सुखाकर रख लिया जाए तो खाने में यह इमली की जगह इस्तेमाल कर सकते हैं।
बड़हल के पेड़ की लकड़ी दीमक की जानी दुश्मन है
बड़हल का पेड़ फल के लिए मशहूर है, लेकिन इसकी लकड़ी भी बड़े काम की है। बड़हल की लकड़ी कठोर और दीमक प्रतिरोधी मानी जाती है और इसे सागौन लकड़ी के समान ही मजबूत माना जाता है, जो पानी में भी नहीं गलती। पुराने जमाने में बड़हल के पेड़ की लकड़ी का इस्तेमाल फर्नीचर और नाव बनाने के लिए भी किया जाता था। बड़हल की छाल आयुर्वेदिक दवाएं बनाने के लिए इस्तेमाल की जाती हैं।
बड़हल के नुकसान 
बड़हल के फल को जरूरत से ज्यादा खाने से पेट खराब हो सकता है।
डिस्क्लेमर : इस आर्टिकल में बताए गए बड़हल फल के फायदे और नुकसान की जानकारी सिर्फ सामान्य सूचना और सुझाव के रूप में लें। इनका इस्तेमाल करने से पहले एक्सपर्ट से सलाह जरूर करें।